KLASA: 034-06/25-01/7

URBROJ: 711-02-02/07-2025-5

Zagreb, 12. ožujka 2025.

**STJEPKO PLEŠTINA**

vršitelj dužnosti ravnatelja ustanove KLINIČKI BOLNIČKI CENTAR ZAGREB

**Predmet: očitovanje na zahtjev podnositelja Stjepka Pleštine**

 - daje se

Povjerenstvo za odlučivanje o sukobu interesa (u daljnjem tekstu: Povjerenstvo) je dana 18. veljače 2025. zaprimilo zahtjev za davanjem očitovanja kojeg je podnio podnositelj Stjepko Pleština, vršitelj dužnosti ravnatelja ustanove KLINIČKI BOLNIČKI CENTAR ZAGREB (u daljnjem tekstu: KBC Zagreb).

U podnesenom zahtjevu podnositelj navodi da je Odlukom Upravnog vijeća KBC-a Zagreb KLASA: 1.2.1.1-25/1-2-10 od 20. siječnja 2025., na temelju članka 44. Zakona o ustanovama („Narodne novine“, broj 76/93., 29/97., 47/99., 35/08., 127/19. i 151/22., u daljnjem tekstu: ZOU) i članka 86. Zakona o zdravstvenoj zaštiti („Narodne novine“, broj 100/18., 125/19., 133/20., 147/20., 136/21., 119/22., 156/22., 33/23., 145/23. i 36/24., u daljnjem tekstu: ZZZ), imenovan vršiteljem dužnosti ravnatelja KBC-a Zagreb do imenovanja ravnatelja na temelju javnog natječaja. Navodi da je člankom 86. Zakona o zdravstvenoj zaštiti određeno da ravnatelja zdravstvene ustanove, čiji je osnivač Republika Hrvatska, imenuje i razrješuje upravno vijeće uz suglasnost ministra. Stoga je odlukom Upravnog vijeća KBC-a Zagreb određeno da će se zatražiti suglasnost ministrice zdravstva, kao i da vršitelj dužnosti ravnatelja KBC-a Zagreb započinje s obavljanjem dužnosti danom zaprimanja te suglasnosti. Međutim, KBC Zagreb je dopisom Ministarstva zdravstva KLASA: 007-01/25-02/03 od 21. siječnja 2025. obaviješten da niti Zakon o ustanovama niti Zakon o zdravstvenoj zaštiti ne propisuju izdavanje suglasnosti na imenovanje vršitelja dužnosti. Navodi se da iz toga proizlazi kako se odredbe navedenih zakona o imenovanju ravnatelja ne primjenjuju i na imenovanje vršitelja dužnosti ravnatelja.

Podnositelj stoga traži očitovanje Povjerenstva o statusu vršitelja dužnosti ravnatelja ustanove u okviru obveza iz Zakona o sprječavanju sukoba interesa, odnosno je li kao vršitelj dužnosti ravnatelja KBC-a Zagreb obveznik toga Zakona te je li u obvezi podnijeti imovinsku karticu.

Zaključno napominje da je temeljem Odluke o imenovanju dana 12. veljače 2025. raspisan javni natječaj za izbor i imenovanje ravnatelja KBC-a Zagreb na mandatno razdoblje od četiri godine te je natječaj u tijeku.

Podnositelj je uz zahtjev za očitovanjem priložio isprave na koje se poziva, a iz kojih su utvrđeni navodi koje je podnositelj naveo u svom zahtjevu.

Povjerenstvo je 19. veljače 2025., u svrhu davanja potpunog očitovanja, od podnositelja zatražilo dostavu podatka o tome planira li se javiti na Javni natječaj za izbor i imenovanje ravnatelja KBC-a Zagreb na mandatno razdoblje od četiri godine, a koji je natječaj raspisan 12. veljače 2025. godine.

Podnositelj je na navedeno traženje Povjerenstva odgovorio 21. veljače 2025. navodeći da još nije donio konačnu odluku o javljanju na natječaj, ali da će, ako se odluči javiti na natječaj, o tome žurno obavijestiti Povjerenstvo. Napominje da, ako se i javi na natječaj, to nužno ne znači da će biti izabran. Dodatnim očitovanjem od 27. veljače 2025. obveznik je obavijestio Povjerenstvo da je 26. veljače 2025. godine podnio prijavu na predmetni Javni natječaj.

Zahtjev u ovom predmetu podnesen je od strane osobe koja nije obveznik Zakona o sprječavanju sukoba interesa (“Narodne novine“, broj 143/21. i 36/24., dalje: ZSSI) u smislu članka 3. toga Zakona, ali se sadržaj zahtjeva odnosi na tumačenje odredbe ZSSI-a. Stoga Povjerenstvo u sastavu Aleksandre Jozić-Ileković, kao predsjednice Povjerenstva, Nike Nodilo Lakoš, Igora Lukača, Ines Pavlačić i Ane Poljak, kao članova Povjerenstva, povodom podnesenog zahtjeva podnositelja, na temelju članka 32. stavka 1. podstavka 3. ZSSI-a, na 74. sjednici održanoj 12. ožujka 2025., podnositelju daje očitovanje kako slijedi.

Uvidom u Sudski registar Trgovačkog suda u Zagrebu utvrđeno je da Stjepko Pleština od 20. siječnja 2025. obnaša dužnost vršitelja dužnost ravnatelja ustanove KLINIČKI BOLNIČKI CENTAR ZAGREB, čiji je osnivač Republika Hrvatska.

Člankom 10. stavkom 1. Statuta KLINIČKOG BOLNIČKOG CENTRA ZAGREB KLASA: 1.8.1-23/6-9, URBROJ: 01/006 od 2. listopada 2023. (u daljnjem tekstu: Statut) propisano je da KBC Zagreb zastupa i predstavlja ravnatelj, dok je člankom 16. propisano da KBC-om Zagreb upravlja Upravno vijeće. Odredbom članka 22. stavka 1. Statuta propisano je da ravnatelj organizira i vodi poslovanje KBC-a Zagreb, predstavlja i zastupa KBC Zagreb, donosi sve odluke u svezi s poslovanjem KBC-a Zagreb, osim odluka koje donosi Upravno vijeće i odgovoran je za zakonitost rada. Stavkom 2. je propisano da ravnatelja imenuje i razrješuje Upravno vijeće uz suglasnost ministra nadležnog za zdravstvo, a stavkom 3. je propisano da se ravnatelja imenuje na temelju natječaja na mandatno razdoblje od četiri godine, a koji se natječaj, prema stavku 4., raspisuje sukladno Zakonu o ustanovama. Člankom 25. Statuta određeni su poslovi koje obavlja ravnatelj, dok je člankom 26. propisano da je ravnatelj odgovoran za zakonitost rada i poslovanje KBC-a Zagreb, kao i za stručni rad KBC-a Zagreb, koji organizira i vodi u skladu s pozitivnim propisima, odredbama tog Statuta i drugim općim aktima KBC-a Zagreb.

Člankom 43. stavkom 1. ZOU-a propisano je da će se, ako posebnim zakonom nije drugačije određeno, natječaj ponoviti ako se na raspisani natječaj nitko ne prijavi ili nitko od prijavljenih kandidata ne bude izabran, dok je stavkom 2. propisano da će se, do imenovanja ravnatelja ustanove na temelju ponovljenog natječaja, imenovati vršitelj dužnosti ravnatelja ustanove, ali najduže do godinu dana. Odredba članka 44. stavka 1. tog Zakona propisuje da ravnatelj ustanove može biti razriješen prije isteka vremena na koje je imenovan, dok je stavkom 3. propisano da će se, u slučaju razrješenja ravnatelja, imenovati vršitelj dužnosti ravnatelja, a ustanova je dužna raspisati natječaj za imenovanje ravnatelja u roku od 30 dana od dana imenovanja vršitelja dužnosti.

Odredbom članka 85. stavka 1. ZZZ-a propisano je da ravnatelj organizira i vodi poslovanje, predstavlja i zastupa zdravstvenu ustanovu i odgovoran je za zakonitost rada, dok je stavkom 4. propisano da se ravnatelj zdravstvene ustanove imenuje na temelju natječaja. Člankom 86. istog Zakona propisano je da ravnatelja zdravstvene ustanove, čiji je osnivač Republika Hrvatska, imenuje i razrješuje upravno vijeće uz suglasnost ministra.

Člankom 3. stavkom 1. točkom 65. ZSSI-a propisano je da su ravnatelji ustanova u zdravstvu kojima je osnivač Republika Hrvatska ili jedinica lokalne i područne (regionalne) samouprave obveznici u smislu toga Zakona.

Odredbom članka 10. stavka 1. ZSSI-a propisano je da su obveznici dužni, bez obzira na to obnašaju li dužnost profesionalno, podnijeti Povjerenstvu imovinsku karticu koja sadrži podatke propisane tim Zakonom, dok je stavkom 2. propisano da su obveznici, između ostaloga, dužni podnijeti imovinsku karticu u roku od 30 dana od dana stupanja na dužnost.

S obzirom da ZSSI u članku 3. ne propisuje da bi obveznici toga Zakona bili obnašatelji funkcije vršitelja dužnosti pobrojanih u tom članku, Povjerenstvo navodi da u ovom konkretnom slučaju Stjepko Pleština, kao vršitelj dužnosti ravnatelja KBC-a Zagreb, nije obveznik u smislu ZSSI-a. Povjerenstvo napominje da je javni natječaj za izbor i imenovanje ravnatelja KBC-a Zagreb raspisan nakon nešto više od tri tjedna od dana imenovanja Stjepka Pleštine vršiteljem dužnosti ravnatelja te ustanove, kao i da obnašanje vršitelja dužnosti ravnatelja iste ima karakter privremenosti. Isto tako, Povjerenstvo napominje da Stjepko Pleština vršiteljem dužnosti KBC-a Zagreb nije imenovan po provedenom javnom natječaju koji se provodi za izbor i imenovanje ravnatelja te ustanove, pa je stoga očito da za imenovanje vršitelja dužnosti ravnatelja vrijede blaži zahtjevi u odnosu na imenovanje ravnatelja, s time da vršitelj dužnosti ravnatelja navedenu dužnost obnaša u svrhu osiguravanja neometanog rada ustanove, a do izbora i imenovanja ravnatelja na sljedeće mandatno razdoblje.

Dakle, Stjepko Pleština kao vršitelj dužnosti ravnatelja KBC-a Zagreb nije obveznik ZSSI-a, pa slijedom toga nije niti u obvezi Povjerenstvu podnositi imovinske kartice.

Međutim, a budući da iz navoda podnositelja proizlazi da se isti javio na natječaj za izbor i imenovanje ravnatelja KBC-a Zagreb, isti bi postao obveznikom ZSSI-a tek u slučaju da po predmetnom natječaju bude izabran i imenovan ravnateljem te ustanove te bi tada bio u obvezi Povjerenstvu podnijeti imovinsku karticu povodom stupanja na dužnost ravnatelja po javnom natječaju, i to u roku od 30 dana od dana stupanja na tu dužnost sukladno članku 10. stavku 2. ZSSI-a.

PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Podnositelj Stjepko Pleština, elektroničkom poštom
2. Objava na internetskoj stranici Povjerenstva
3. Pismohrana